KIRJALLINEN KYSYMYS P-1689/99 esittäjä(t): Umberto Bossi (TDI) komissiolle. Maidontuotanto.



Virallinen lehti nro 203 E , 18/07/2000 s. 0024 - 0025



KIRJALLINEN KYSYMYS P-1689/99 esittäjä(t): Umberto Bossi (TDI) komissiolle (20. syyskuuta 1999) Aihe: Maidontuotanto Viime heinäkuussa Italia ilmoitti ostajille ja tuottajille asetuksen ETY 3950/92(1) mukaisista maitoalalla perittävistä maksuista vuosille 95/96 ja 96/97. Maksujen suuruus perustui maidon tuotantolukuihin, joita on muutettu lain 5/98 mukaisesti ja jotka ovat siis erilaisia kuin EU:lle ilmoitetut tiedot tai vapautus talousaluekohtaisista kiintiöistä, jotka määriteltiin Italian perustuslakituomioistuimen jo kumoamissa keskeisissä korvaustavoitteissa. Lain 118/99 17 pykälän mukaan maidonostajilta vaaditaan todistus uusista tuotantoluvuista mikäli ne eroavat tuottajien alunperin vahvistamista luvuista ja jos ne on viety ostajan ja tuottajan kirjanpitoon. Muutetut määrät ovat yli 500 000 tonnia. Voiko komissio vastata seuraaviin kysymyksiin: 1. Ottaen huomioon, että kaikki ostajat ovat kieltäytyneet muuttamasta alunperin vahvistettuja tietoja, onko Italian viranomaisten toimittamiin tietoihin perustuva jälkikäteen maksettava korvaus luotettava ja laillisesti pätevä tapa velvoittaa tuottajat maksamaan kyseiset maksut? 2. Ostajat eivät ole suorittaneet laissa 118/99 määritellyn ajan kuluessa heille kuuluvia maksuja eivätkä aiemmin vahvistettuja osuuksia. Onko siis oikein, että maidonostajat pidättävät edelleen itsellään vuoden 1995 ja sen jälkeisten vuosien ilmoitettuja maksuja vastaavat summat? 3. Joillakin talousalueilla poikkeuksetta kaikki tuottajat on vapautettu järjestelmän noudattamisesta kansallisen lain nojalla. Onko tämä voimassaolevien asetusten mukaista? 4. Pitääkö tällaisilla alueilla toimivien henkilöiden, jotka hakevat unionin tukitoimia osoittaa kuten muidenkin, että he ovat noudattaneet sääntöjä ja toteuttaneet toimenpiteitä EU:n strategian mukaisesti? 5. Miten EU:n valvontaelimet aikovat toimia havaitessaan eroja kirjanpito- ja verotietojen ja maitoalan maksun määräytymisessä käytettyjen tietojen välillä? (1) EYVL L 405, 31.12.1992, s. 1. Franz Fischlerin komission puolesta antama vastaus (19. lokakuuta 1999) Maitokiintiöiden hallinto ja lisämaksun periminen näiden kiintiöiden ylittyessä ovat aiheuttaneet Italiassa paljon vaikeuksia ja kiistatapauksia, joiden vuoksi yhteisön elimet ovat aloittaneet lukuisia tutkimuksia. Lisäksi Italiassa on perustettu commissione di garanzia quote latte (maitokiintiöiden takuukomitea), joka on tutkinut yksitellen kaikkien tuottajien viitemäärät. Vuonna 1999 loppuun saatujen töiden tulokset on toimitettu komissiolle. Komissio on todennut, että tutkimusten jälkeen yksittäisiä viitemääriä koskeva tilanne on selkiintynyt kokonaisuudessaan. Vielä ratkaisemattomat riitatapaukset kuuluvat Italian tuomioistuinten toimivaltaan. Seuraavassa vastaukset kysymyksiin: 1. Komissio odottaa yksityiskohtaisia tietoja edellä mainitusta tutkimuksesta johtuvien takaisinperimismenettelyjen loppuun saattamisesta. 2. Italian viranomaisten tehtävänä on periä kiistattomat määrät ostajilta (meijereiltä), joiden on itse perittävä ne takaisin tuottajilta. 3. Yhteisön lainsäädäntöä sovelletaan kaikkialla Italiassa. Komissio katsoo kuitenkin, että on perusteltua ja yhteisön lainsäädännön mukaista suosia objektiivisten kriteerien perusteella joitakin tuottajaryhmiä markkinointivuoden lopussa myönnettävien korvausten yhteydessä. Heikommassa asemassa olevalle alueelle sijoittuminen on pätevä objektiivinen kriteeri. Näin pyritään erityisesti ehkäisemään tuotannon jatkuvaa vähenemistä näillä jo nyt heikommassa asemassa olevilla alueilla. 4. Kyllä. 5. Komissio seuraa tarkasti Italian tilannetta ja on ryhtynyt toimenpiteisiin jo useita kertoja erityisesti aloittamalla rikkomisesta johtuvia menettelyjä ja tilien tarkastamista ja hyväksymistä koskevia menettelyjä.